(1919) Ende leyder hieromme ende omme deser zake verblive wi , dat wi niet toe en nemen in doechden als diegene , [ Dd ] die oeck onlange geweest hebben voer onsen tijden .Eya , laet ons weder neyen onse oelde cleder , opdat die scheemte onser naecheit niet apenbaer en schijne ! Laet ons mit ynniger begeerten hoeren , hoe dat hem die goddienstige megeden Cristi , onse medezusteren , geoeffent hebben , opdat wi niet en vermoeden ons dat onmoegelick toe syn dat nae te doen , dat si voergedaen hebben , die mit ons in die stede ende bynae inden selven tijden hebben geweest .Want overmids datmen gueder menschen leven ende zeeden bescryvet ende die anmercket , soe schijnen si oec in eenre manieren te leven na den doede ; ende veel menschen , die levende doot sin , verwecken sie weder totten waeren leven .